Elkor

Elkor bija Latvijas uzņēmumu grupa, kas dibināta 1994. gadā. Lielākā daļa grupas uzņēmumu tagad ir maksātnespējas procesā vai likvidēti. Grupas pārvaldītājsabiedrība SIA EG consulting (līdz 2024. gadam SIA "Elkor grupa") 2025. gada 9. janvārī tika izslēgta no Uzņēmumu reģistra.

Elkor galvenie darbības virzieni bija mazumtirdzniecība, servisa nodrošināšana un vairumtirdzniecība Latvijā, Lietuvā, Igaunijā.
Uzņēmumam Elkor 2022. gadā bija savs mazumtirdzniecības veikalu tīkls Rīgā ar dažādām tirdzniecības vietām un restorānu: universālveikals Elkor Plaza, veikali Elkor Tehnika, Elkor Sport, Elkor Kids, Elkor Gift Shop, modes centrs Podium un restorāns picērija Storano. Elkor veikali un universālveikals piedāvāja elektroniku un sadzīves tehniku, apģērbus un apavus, preces sportam un tūrismam, preces bērniem, rotaļlietas, mēbeles, interjera un mājas preces, delikateses un Latvijas suvenīrus. Vēl uzņēmums sniedza tehnikas servisa un apkopes pakalpojumus. Vēlāk veikalu un pakalpojumu klāsts Latvijā krasi samazinājās finansiālu grūtību dēļ.

 Vēsture 
1989. gadā uzņēmējs Aleksandrs Popovs 21 gadu vecumā nodibināja apģērbu šūšanas kooperatīvu un sāka ražot un pārdot apģērbu. 1991. gadā tika atvērts apģērbu un ikdienas preču veikals "Rīgas Sporta manēžā", Maskavas ielā 160. 1993. gadā "Sporta pilī" tika atvērts pirmais elektropreču tirdzniecības punkts.

1994. gadā tika dibināts uzņēmums SIA "A.C.E." (tagad "ETG").
1994. gadā tika radīts zīmols Elcor (saīsinājums no Electronics Corporation). Tiek atvērti pirmie trīs elektropreču veikali: Elektronika tirdzniecības centrā "Minska" Nīcgales ielā 2; Tehnika Marijas ielā 15 un Krišjāņa Valdemāra ielā 37. 1995. gadā Elcor sāk piedāvāt servisa pakalpojumus. Tika atvērts elektronikas veikals Panasonic Brīvības ielā 46, un pirmais Sony centrs Brīvības ielā 88. 1996. gadā Krišjāņa Barona ielā 44 tika atvērts tehnikas veikals Domo tehnika. 1997. gadā Elcor sāka darbību mūzikas, sporta un foto preču segmentā, kā arī piedāvāja patēriņa kreditēšanas pakalpojumus, nodibinot Elkor Līzings. Krišjāņa Barona ielā 31 uzņēmums atvēra mūzikas veikalu MDaile. Brīvības ielā 88 tika atvērts veikals "Sporta Stils", kas tobrīd bija lielākais sporta preču veikals Rīgā. Brīvības ielā 62 tika atvērts veikals Telecom.

1998. gadā tika atvērti specializēti atsevišķu tehnikas preču segmentu veikali. Brīvības gatvē 201 uzņēmums atvēra tehnikas veikalu "Domo tehnika". Brīvības ielā 88 tika atvērts veikals "Foto nams". Grēcinieku ielā 30 uzņēmums atvēra datortehnikas veikalu Elcor. Audēju ielā 9 tas atvēra veikalu Hi-Fi studio, kur piedāvāja plašu audio elektronikas klāstu mājas lietošanai. Merķeļa ielā 2 tika atvērts mobilo un fiksēto telefonu veikals Samsung. Brīvības ielā 88 tika atvērts telefonu veikals Nokia.

1999. gadā Elcor zīmols tika piemērots Latvijas tirgum, un kļuva par Elkor. Uzņēmums uzsāk darbību arī pārtikas biznesa jomā, Krišjāņa Barona ielā atverot pārtikas veikalu Prodex un dzērienu veikalu "Vīna koks". Krišjāņa Barona ielā 29 tika atvērts modes preču veikals Podium, uzsākot darbību augstākā cenu līmeņa preču segmentā.

2001. gadā Elkor birojs, Elkor serviss un noliktavas pārcēlās uz jaunām telpām Brīvības gatvē 201.
2002. gadā tirdzniecības parkā "Alfa" tika atvērts Rīgā lielākais sadzīves tehnikas un elektronikas preču veikals Elkor Tehnika.
2003. gadā līdz ar veikala Elkor centrs atvēršanu Brīvības gatvē 201 uzņēmums pārgāja uz universālveikala koncepciju.
2004. gadā uzņēmums uzsāka darbību mājas un bērnu preču tirdzniecības segmentā. Apvienojot visus veikalus zem Elkor zīmola, tika veikta uzņēmuma darbības konsolidācija. Veikali ieguva vienotus nosaukumus: Elkor Tehnika, Elkor Sport, Elkor Foto, Elkor mūzika un citi. Tirdzniecības centrā "Spice" tika atvērts otrais sadzīves tehnikas un elektronikas preču veikals Elkor tehnika. Tika atvērta interneta vietne myfoto.lv, kur piedāvāja ar fotografēšanu saistītus pakalpojumus.

2005. gadā Elkor iegādājās bankrotējušo tirdzniecības centru "Krasta centrs" Rīgā, Krasta ielā 60. Tur uzņēmums atvēra veikalu "Elkor centrs", kur pārdeva elektroniku un sadzīves tehniku, preces bērniem, mēbeles un santehnikas preces.
2006. gadā Brīvības gatvē 201 uzsāka darbu jaunuzceltais universālveikals Elkor Plaza, kur tika pārdota elektronika un sadzīves tehnika, apģērbi un apavi sievietēm, vīriešiem, bērniem, rotaļlietas, mēbeles, preces mājai, sporta preces, apdares materiālus, santehniku un citas preces.
2007. gadā Brīvības gatvē 201 tika atvērts jauns modes universālveikals Podium, kur tika piedāvāti dizaina apģērbi, apavi un aksesuāri, interjera preces, mājas tekstils, trauki un ekskluzīvas mēbeles.
2008. gadā Elkor paplašināja piedāvāto preču klāstu bērnu precēm un ikdienas sadzīvei, un uzsāka skolas un biroja kancelejas preču tirdzniecību. Brīvības gatvē 201, jaunajā modes universālveikalā Podium piektajā stāvā tika atvērts restorāns Quinto Piano.

2009. gadā Elkor uzsāka darbību ekonomisko preču segmentā, bijušā "Elkor centrs" Krasta ielā 60 vietā 12. novembrī atverot iepirkšanās centru Kimko, kur tika piedāvātas ekonomiskā segmenta patēriņa preces: ikdienas preces, elektronika un sadzīves tehnika, mēbeles. Paralēli sāka darboties arī interneta veikals kimko.lv. Tika atvērts interneta veikals elkor.lv, kur bija viss Elkor piedāvāto preču un pakalpojumu klāsts, turklāt ar operatīvu preču piegādi uz jebkuru vietu Latvijā.

2010. gadā Brīvības ielā 19 tika atvērts apģērbu un apavu veikals Podium Outlet. Tirdzniecības centrā "Spice Home" tika atvērts sadzīves tehnikas un elektronikas veikals Elkor Tehnika.
2011. gadā tirdzniecības centrā "Spice" tika atvērts apģērbu veikals Elkor fashion. Pēc gada vēl šajā tirdzniecības centrā atvēra sporta veikalu Elkor Sport.
2011. gadā tika slēgts tirdzniecības centrs Kimko Krasta ielā 60, bet interneta veikals kimko.lv turpināja darbu.
2012. gadā Elkor grupai bija astoņi veikali, ieskaitot Podium.

2012. gadā Elkor sarīkoja akciju, kurā visiem, izņemot Latvijas pilsoņus, preces tika pārdotas par 11 % lētāk, kas izsauca negatīvu reakciju Latvijas pilsoņos.

2013. gadā Rīgā, Brīvības bulvārī 19 tika atvērts ekskluzīvu dzērienu un delikatešu veikals Food & Wine. Krasta ielā 60 tika atklāts jauns mājas universālveikals Elkor Home, kur tika pārdots mājas interjera preces un mēbeles. 2013. gadā uzņēmuma apgrozījums sasniedza 55 miljonus eiro.
2014. gadā Kārļa Ulmaņa gatvē 114 tika atvērts jauns sporta un tūrisma preču veikals Elkor Sport, un tirdzniecības centrā Riga Plaza bērnu rotaļlietu un bērnu preču veikals Elkor Kids.
2015. gadā bērnu rotaļlietu un bērnu preču veikals Elkor Kids tirdzniecības centrā Riga Plaza tika pārveidots par sadzīves tehnikas un elektronikas preču veikalu Elkor Tehnika. Brīvības bulvārī 19 tika atvērts suvenīru un dāvanu veikals Elkor Gift Shop, kur pārdod Latvijā ražotus suvenīrus un lietiņas, bet kopš 2023. gada atrodas Vecrīgā, Tirgoņu ielā 11. 2016. gadā modes universālveikals Podium pārcēlās uz jaunām telpām Brīvības bulvārī 21, bet tad 2023. gadā uz Krišjāņa Baronu ielu 29. Tirgoņu ielā 9 tika atvērts suvenīru veikals Linen and Amber Shop, kur pārdod no dzintara gatavotus suvenīrus. 2016. gada vasarā universālveikals Elkor Plaza pirmajā stāvā darbu uzsāka jauns itāļu restorāns — picērija Storano.
Bijušo Elkor Home Krasta ielā 60 iegādājās nekustamo īpašumu attīstītājs SIA Morient IG, kas 2020. gadā tur atklāja konferenču centru ATTA CENTRE.

2020. gada 26. decembrī 52 gadu vecumā negaidīti nomira Elkor dibinātājs un īpašnieks Aleksandrs Popovs.
Tirdzniecības centru Elkor un Podium pārvaldošos uzņēmumus SIA "Elkor grupa", SIA ETG, SIA Elkor Food & Wine un SIA Elkor Gift Shop, kā arī SIA HSP Solution un SIA "Elektrodrošība" mantoja Ilze Laurāne (iepriekš Popova).
2021. gadā iepirkšanās outlet ciematā Via Jūrmala Outlet Village Piņķos tika atklāts zemu cenu produktu veikals Elkor Plaza Outlet, tostarp vēlāk arī Podium Outlet un Elkor Kids.

2022. gada 8. augustā par SIA Elkor Food & Wine īpašnieku kļuva Andrejs Vlasovs. 16. augustā par SIA Elkor Gift Shop īpašnieku kļuva Andrejs Horhorins. 20. septembrī par SIA ETG īpašnieku kļuva Vlasovs (34,65 %), SIA Elkor Gift Shop (14,85 %) un Horhorins (9,9 %), bet SIA "Plus īpašumi" līdzdalība palielināta no 1 % līdz 40,6 %. 4. oktobrī par SIA "Elkor grupa" jaunajiem īpašniekiem kļuva SIA "Plus īpašumi" (50,5 %) un SIA Armitana Property (49,5 %).

2023. gada oktobrī tika veiktas izmaiņas SIA "Elkor centrs" un SIA Elkor Food & Wine dalībnieku sarakstā, uzņēmumiem kļūstot pašiem par savu kapitāldaļu turētājiem.
2023. gada septembrī struktūrvienību elkor.lv kā savējo reģistrēja SIA "Fleris".

2023. gada 15. decembrī Rīgas pilsētas tiesa Elkor veikalu kādreizējo pārvaldītāju SIA ETG pasludināja par maksātnespējīgu. 2022. gadā ETG strādāja ar 26,919 miljonu eiro apgrozījumu un 3,997 miljonu eiro zaudējumiem, kā arī bija uzkrājis 1,6 miljonus eiro lielu nodokļu parādu.
2024. gada 5. februārī SIA "Elkor grupa" tika pārdēvēta par SIA EG consulting.
2024. gada 15. februārī Rīgas pilsētas tiesa pasludināja SIA Elkor Food & Wine maksātnespējas procesu; uzņēmums ar zaudējumiem strādā kopš 2018. gada.

2024. gada vidū Elkor grupā darbojās 3 veikali (Podium, Elkor Gift Shop un Elkor Plaza Outlet). Vairāki Elkor meitas uzņēmumi kļuva maksātnespējīgi vai izslēgti no PVN reģistra.
2024. gada 10. jūnijā uzņēmumu SIA Elkor Gift Shop, kam nebija maksātnespējas statusa, pārdēvēja par SIA KIMKO LV. SIA Elkor Gift Shop agrāk pārvaldīja Elkor dāvanu un suvenīru veikalu. Jūnija beigās interneta veikals elkor.lv pārņēma nosaukumu kimko.lv, un to sāka pārvadīt SIA KIMKO LV.
2024. gada 22. jūnijā tika slēgts universālveikals Elkor Plaza Brīvības gatvē.
2024. gada augustā durvis slēdza suvenīru veikals Elkor Gift Shop; savukārt modes centrs Podium pārcēlās uz tirdzniecības centru Teika Plaza (bijušās Elkor Plaza telpās Brīvības gatvi 201), un struktūrvienību Podium kā savējo reģistrēja SIA Turtle, vēlāk SIA MT Development.
2024. gada oktobrī tika izbeigts SIA FOUNT (agrākais SIA "ELKOR LĪZINGS") tiesiskās aizsardzības process un pasludināts uzņēmuma maksātnespējas process.

2025. gada 9. janvārī pārvaldītājsabiedrība SIA EG consulting tika izslēgta no Uzņēmumu reģistra.

 Skatīt arī 
 kimko.lv, bijušais interneta veikals
 ATTA CENTRE, bijušais tirdzniecības centrs Krasta ielā 60, Rīgā ("Krasta centrs", "Elkor centrs", Kimko, Elkor Home)

 Atsauces 

 Ārējās saites 
 Arhivēta "Elkor" mājaslapa

Kategorija:Latvijas bijušie uzņēmumi